የአዲስ አበባ ከተማ አስተዳደር በ12 ቢሊዮን ብር ዘመናዊ አውቶብሶችን ሊገዛ መሆኑን አስታወቀ
በአዲስ አበባ የሚታየውን የትራንስፖርት ችግር ለመፍታት 12 ቢሊዮን ብር በመመደብ ሦስት ሺሕ ዘመናዊ አውቶብሶችን በግዥ እንደሚያስገባ የአዲስ አበባ ከተማ አስተዳደር አስታውቋል፡፡በከተማዋ የሚታየውን የትራንስፖርት ችግር በጊዜያዊነት ለመፍታት ያስችላሉ የተባሉ 560 የኪራይ አውቶብሶች ወደ ስምሪት መግባታቸውን አስመልክቶ የከተማዋ ምክትል ከንቲባ ወ/ሮ አዳነች አቤቤ እንዳሉት፣ አስተዳደሩ ዘመናዊ አውቶብሶቹን በቀጣይ ሁለት ዓመታት ወደሥራ ለማስገባት ሥራ ተጀምሯል፡፡ በየወሩ ለብዙኃን ትራንስፖርት አገልግሎት 58 ሚሊዮን ብር ድጎማ በማድረግ ላይ እንደሚገኝ የጠቆሙት ወ/ሮ አዳነች ሰኞ ጥቅምት 9 ቀን 2013 ዓ.ም. ወደ ሥራ ለገቡት አውቶቡሶች በኪራይ 63 ሚሊዮን ብር በአጠቃላይ 121 ሚሊዮን ብር ድጎማ እያደረገ እንደሚገኝ ገልጸዋል፡፡ዘመናዊ የትራንስፖርት መሠረት ልማት መዘርጋት ከአውቶቡስ አቅርቦት፣ በተጨማሪ ችግሩን በዘላቂነት ለመፍታት ያስችላል ተብሎ ተስፋ የተጣለበት ሲሆን፣ የነዋሪዎችን ችግር አዳምጠውም መፍትሔ እንደሚያበጁ ተናግረዋል፡፡የአቅርቦትና ፍላጎት አለመጣጣም፣ የመንገዶች አለመሳለጥ፣ ያሉት መንገዶች ለመኪና ማቆሚያ ጭምር ማገልገላቸው፣ የትራንስፖርት ዘርፍና አገልግሎት አለመዘመን፣ የከተማዋ ቁልፍ የትራንስፖርት ችግሮች መሆናቸውን በማንሳትም ችግሮቹን ለመፍታት እየሠሩ መሆኑን ተናግረዋል፡፡የከተማዋን የትራንስፖርት ችግር ለማቃለል ታስበው 560 አውቱቡሶች በኪራይ ወደ ሥራ መግባታቸውን አስመልክተን ያነጋገርናቸው የምጣኔ ሀብት ባለሙያው አቶ ዋሲሁን በላይ፣ አውቶቡሶቹ ወደ ሥራ ሲገቡ በመንገድ ላይ ሊፈጠር የሚችለውን ተጨማሪ መጨናነቅ የሚቀንስ አሠራር መዘርጋት ያስፈልጋል ሲሉ መክረዋል፡፡ወደፊት ይገዛሉ የተባሉ ሦስት ሺሕ አውቶቡሶችን መሸከም የሚችል የመንገድ መሠረተ ልማትና የትራንስፖርት ሥርዓት አስተዳደር መኖሩን መፈተሽ እንደሚገባ ያስታወሱት አቶ ዋሲሁን፣ አውቶቡሶቹ በብዛት ወደ ሥራ ከመግባታቸው አስቀድሞ የመንገድ መሠረተ ልማቱ በተለይ የመጋቢና የማስተንፈሻ መንገዶች ግንባታ መቅደም እንደሚኖርበትም አክለዋል፡፡የሕዝብን ቁጥር ያማከለ የትራንስፖርት አገልግሎት መዘርጋት ዋና ዓላማው፣ ተገልጋዩ በሚፈልገው ሰዓት የሚፈልገው ቦታ እንዲደርስና ጉዳዩን እንዲፈጽም ማስቻል መሆኑን በመጠቆም፣ የአገልግሎት ሰጪው በዝቶ የመንገድ መሠረተ ልማቱ ካልተሟላ የሚፈለገውን ውጤት ማምጣት ስለማይቻል ቅድሚያ ለመንገድ መሠረተ ልማት ዝርጋታው ሊሰጥ ይገባል ብለዋል፡፡ 